قبل ما نوضو نطلقو حملة كبيرة ديال شوفوني كننخرط فالعمل التطوعي ديال زيرو ميكة، كان خاص الدولة دير واحد الورش كبير ديال الفورماسيون للمجتمع المدني باش يعرف علاش جات حملة زيرو ميكة، وكيفاش أن الكرة الارضية تحتضر حسب ما تقوله أمريكا للعالم وأن البشرية تقدر ماتبقاش سنة 2090 يلا بقا العالم مستمر بالنهج لي دايرو دابا. وكان خاص الدولة تفهم الناس علاش المغرب نخارط فهادشي ديال الطاقة البيئية والسياحة البيئية للمحافظة على الارض، وأن البلاستيك كيتعتبر من المواد لي كضر الارض بزاف على مدى عشرات السنين سيما أن البلاستيك كيحتاج عشرات السنين باش يتحلل. هادشي الدولة مادارتوش وديكشي علاش كنشوفو المجتمع المدني داير لفضايح فحملة زيرو ميكة، كيفاش داير لفضايح يعني جمعيات كتمشي تشري المية باش تحارب الميكة وبدل ما كانت عندنا مليون ميكة غاترجع مليون ميكة زائد ديكشي لي شراوه الجمعيات باش يديرو الحملة. 
مال باك طاح: من الخيمة خرج عوج. لمغاربة كيحاربو الميكة بالميكة وهادشي بسباب الدولة لي ماقراتهومش